**PREDKLADACIA SPRÁVA**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov (ďalej len „návrh nariadenia“) sa predkladá ako iniciatívny materiál v súvislosti s potrebou zosúladenia požiadaviek praxe s príslušnými ustanoveniami zákona č. 576/2004 Z. z. o zdravotnej starostlivosti, službách súvisiacich   
s poskytovaním zdravotnej starostlivosti a o zmene a doplnení niektorých zákonov v znení neskorších predpisov a v súvislosti s implementáciou Plánu obnovy a odolnosti Slovenskej republiky.

Zámerom predkladaného návrhu nariadenia je rozšírenie verejnej minimálnej siete v oblasti paliatívnej medicíny, a to stanovením normatívu hospicov, mobilných hospicov   
a ambulancií paliatívnej medicíny, lôžok paliatívnej medicíny v ústavnej zdravotnej starostlivosti a normatívu lekárskych miest pre poskytovateľov špecializovanej ambulantnej starostlivosti v špecializačnom odbore paliatívna medicína. Cieľom tak je zvýšiť dostupnosť paliatívnej zdravotnej starostlivosti pre osoby, ktorých zdravotný stav si to vyžaduje, a to nielen v zdravotníckych zariadeniach, ale najmä v prirodzenom domácom alebo v inom komunitnom prostredí, v ktorom sú tieto osoby umiestnené.

Zároveň návrhom nariadenia dochádza k zaradeniu poskytovateľa Nemocničná a. s., Nemocnice Malacky do pevnej siete poskytovateľov ústavnej pohotovostnej služby na urgentnom príjme 1. typu, a to do 31. decembra 2023. Zároveň dochádza k zaradeniu Fakultnej nemocnice Trnava do siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu.

Návrh nariadenia bol vypracovaný z dôvodu zabezpečenia nepretržitej dostupnosti ústavnej starostlivosti v Nemocnici Malacky pre oblasť Záhoria, a to až do plnohodnotného otvorenia Nemocnice Bory. Keďže kvôli pandémii ochorenia Covid-19 sa výstavba nemocnice spomalila a jej plnohodnotné otvorenie sa oddialilo, tak k februáru 2023 nebude ešte funkčný urgentný príjem v Nemocnici Bory. Tým dôjde k zníženiu úrovne poskytovania zdravotnej starostlivosti a zníženiu kvality života obyvateľov danej oblasti. To sa následne môže prejaviť značnými hospodárskymi škodami spôsobenými dlhodobým výpadkom obyvateľov z pracovného procesu. Zaradením Fakultnej nemocnice Trnava do siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu, umožní skvalitnenie poskytovania zdravotnej starostlivosti v Trnavskom kraji. Keďže na urgentnom príjme 2. typu je požadovaná širšia minimálna odbornosť špecialistov v porovnaní s urgentným príjmom typu I., dôjde na tomto pracovisku k rozšíreniu  a skvalitneniu poskytovania komplexnej zdravotnej starostlivosti. Táto zmena tak umožní rýchlejšie a účinnejšie poskytovanie zdravotnej starostlivosti obyvateľom v prípade bezprostredného ohrozenia života alebo niektorej zo základných životných funkcií, či vážneho ohrozenia zdravia.

Návrh nariadenia nie je predmetom vnútrokomunitárneho pripomienkového konania.

Vzhľadom na potrebu nadobudnutia účinnosti nariadenia vlády 31. marca 2023   
sa materiál predkladá v skrátenom medzirezortnom pripomienkovom konaní, čo je determinované predovšetkým zabezpečením aplikácie základného ľudského práva spočívajúceho v ochrane zdravia, ale aj splnením míľnikov týkajúcich sa Plánu obnovy a odolnosti Slovenskej republiky, nesplnením ktorých môže dôjsť k značným hospodárskym škodám vyplývajúcim z ohrozenia vyplatenia platby z prostriedkov Európskej únie.

Návrh nariadenia sa na rokovanie Legislatívnej rady vlády Slovenskej republiky predkladá bez rozporu.